Иван Орлай

**Иван Семенович Орлай** (*1770, Хуст, Австрийска империя — †1829 фебруар, Одеса, Российска империя) — мадярскый и российскый медик и ученый русинского походженя, педагог, писатель.

Живот  мож роздѣлити на
два основны етапы, границя которых рок 1791. Вшитко до той границѣ было звязане з Мадярщинов, де пройшли му школны и юнацкы рокы. Далшый период быв звязаный з Россиев. Своима трудами и чинностьов Орлай записав ся до истории наукы и просвѣты России в числѣ найзначнѣйшых представительох закарпатской
интелигенции и приспѣв  ку змоцненю русско-украинскых и русско-мадярскых културных вязань.

## Мадярскый период
Року 1778 восямрочным хлопчиком Орлай вступив до Мукачовского училища, школы елементарного уровня подля Ratio educationis (1777), де наука ся вела на «карпаторуском нарѣчию». По едном року выукы перейшов до трикласной школы в Ужгородѣ (1779–1782), де наука была латинска и мадярска, пак до Ужгородской гимназии (1782–1785). Але хоть Ужгород быв центром учебного округа, де мала быти повинна про центер четырикласна школа, выпускникы котрой могли быти учителями елементарных школ, така школа там не была, ани не была повинна академия, зато року 1785 Орлай иде до Великого Кароля (Nagykároly), де в гимназии ся доучуе тот четвертый рочник (1785–1786). На далшый уровень (академия) пошов до Великого Варадина, де завершив свою середню освѣту окрем иншого штудиями логикы, математикы ай истории (1786–1787). В року 1788 вступив на филозофску факулту Львовской универзиты, жебы зыскати высшу освѣту. Але по року выукы, в августѣ 1789 лишив Львов, вступив до чину пиаристох и до Генералной Йозефинской семинарии, котра мала статус богословской факулты. Пиаристам належала Великокарольска гимназия высшых наук, они му помогли достати стипендию, и так зачав свою богословску выуку, ай достав мѣсто професора Великокарольской гимназии. Але богослов з него ся не став. Од року 1790 Орлай пудимать даколько проб достати мѣсто професора в мирянском училищу, але безуспѣшно. В маю 1791 одышов до России, на што достав ай кральовскый дозвол..

## Российскый период
В России Орлай кардинално змѣнив свои интересы. В року 1792
вступив до Санкт-Петербургского медико-хирургичного училища. Уровень подготовкы Орлая дозволив му скоро закончити медичный курс и уже в року 1793 достати диплому медика. Курто по тому быв посланый до Вѣдня, яко российскый штипендиста, де додаточно штудовав медицину (1794–1797). Роботу практикуючого дохтора зачав в Санкт-Петербургском генералном сухопутном шпиталю, пак перейшов на службу в лейб-гвардийскый Семеновскый полк. Перейшов вшиткыма ступнями служебной карьеры до гоф-хирурга и гоф-медика в царском палацу. Быв ученым секретарьом Медико-хирургичной академии (1808–1817), редактором «Всеобщого журнала медичной науки», единственого медичного журнала в тот час в России.

Як медик брав участь у войнѣ 1812. року. 

Быв выбраный академиком Медико-хирургичной академии (1817) и достав пензию 2000 руб., але тота пензия не переходила на його дѣтей. А Орлай на тот час быв уже хворый и обтяженый великов родинов (четыри дѣвкы и три сына). Зато глядав нову службу. Року 1820 быв позваный за професора Московской универзиты и быв нахыльный прияти тото позваня, але не хотѣли го одпустити з академии. Року 1821 Орлай подав жаданя о переводѣ з Петербурга до Нѣжина, мотивуючи слабым здоровльом и потребов переселити ся в теплый край. В жаданю писав: «Кедь... Гимназия высшых наук князя Безбородко або инша в южном краю России буде ми довѣрена, та священнов повинностьов беру на себе заняти и службу належного при ней дохтора без всякой за то платнѣ...». Орлай быв утвердженый директором Гимназии высшых наук в Нѣжинѣ и 1. новембра 1821 заняв тот пост. На чолѣ Гимназии высшых наук княза Безбородко в Нѣжине быв пять рокы. За тот час гимназия
достала свой завершеный вид як школа з девятилѣтным часом выукы. Значно выросло число ученикох. Року 1820 их было лем 17, а року 1826 — 255. Хоть за свою строгость Орлай достав од ученикох прозывку Юпитер-громовержець, старунок, принципиалность и гуманность з його боку вызывали их глубокы  симпатии ку ньому. Але од самого зачатку, уже року 1821 Орлай ся просив до Одесы: «...низинне положеня города Нѣжина, особливо гимназии, окруженой гниючыма болотами, подѣяло на 
мое здоровля до такой мѣры, же тяжко можу
продовжати мои повинности... Одесска клима и морска вода послужили бы, може, ку поправленю мого здоровля.» Повторно подав прошеня з тым же мотивом в року 1824. На тот раз подтримав го и князь Безбородко, и послѣдны рокы свого живота (1826–1829) Орлай быв директором Ришельевского лицея в Одесѣ. За тоты рокы Ришельевскый лицей перемог кризову ситуацию и вступив в период свого далшого розвою. Чинность Орлая приспѣла ку тому, же по часѣ на основѣ Ришельевского лицея створили Новороссийску универзиту.

## Заслугы в области истории
Окрем медицины и педагогикы, як всесторонно образована особа, Орлай ся интересовав ай иншыма науками. Як ученый быв познатый и поза межами России: своим членом го выбрали Физичне и Минералогичне общества универзиты в Йенѣ, Алтенбургске ботаничне, Эрлангенске физико-медичне общества, достав званя доктора филозофии Кенигсбергской универзиты (Германия). Але звышену увагу придѣляв проблемам истории «юго-западной Руси»

В року 1815 Орлай быв выбраный членом-змагательом Общества Истории и Древностей Российских в Москвѣ, одтогды ся зачали постоянны научны контакты з Обществом, котрому посылав письма, рукописы и
книгы, переважно ку истории Южной Руси и зокрема Карпатской Руси. Так, в 1824 году Орлай
послав статю „О Югозападной Руси" (напечатана в „Трудах и записках Общества Истории и Древностей Российских", 1826). Мимо невеликого
россягу, статя тота важна поднятыма в ней принципиальныма вопросами, и в тому не утратила свого значеня и доднесь.

Хоть Орлай не быв фаховый историк и в дакотрых историчных проблемах робив хыбы, Общество истории и древностей российских высоко цѣнило властны роботы Орлая и найдены ним документы и памяткы, котры йому передавав. Много раз Общество выражало му свою вдячность в письмах, а тыж через «Московскый вѣстник», регуларно посылало му свои публикации.

## Жерела
* '''Szinnyei József''': Magyar írók élete és munkái IX. (Mircse–Oszvaldt). Budapest: Hornyánszky. 1903.

* 

* 

* 

*

*

* 

* 

## Референции